פרק ראשון: על נפש האדם וכוחותיה

הצורך בהכרת הנפש לשם תיקון מידותיה (=תכונותיה)

**כיצד ניתן להפוך לאדם מוסרי?**

האדם המוסרי = האדם הבריא בנפשו.

לפי הרמב"ם, כדי להפוך לאדם שלם (אדם טוב ומאושר), יש להכיר את הנפש שלי ולרפא אותה.

כשם שהרופא מכיר את הגוף על מנת לרפאו, כך גם על האדם המעוניין לרפא את נפשו להכיר בעצמו את ארבעת הדברים הבאים:

1. את הנפש בשלמותה

2. את חלקי (או כוחות) הנפש

3. את הגורמים שגורמים לנפש לחלות- ולכן יש להימנע מהם.

4. את הגורמים שגורמים לנפש להבריא- ולכן יש להשתמש בהם.

חמשת חלקי הנפש [פסקאות ה-ז, ט-י,]:

|  |  |  |  |  |
| --- | --- | --- | --- | --- |
|   | שם החלק (הכוח בנפש) | רשימת תפקידי החלק בנפש | המאפיין הכללי / המהות של חלק זה | האיבר/ים שבו/בהם מתרחשת פעילותו של חלק זה |
| 1 | המזין | תזונה, שתייה, נשימה, עיכול, חילוף חומרים, הולדה ופריון, גדילה וצמיחה | קיום האדם והמשכיות המין | ידוע- אך זה נוגע לתחום הרפואה, לכן לא יעסוק בזה בספר זה. |
| 2 | החש | ראייה, שמיעה טעם, ריח ומישוש | קליטת הגירויים השונים | כל חלקי הגוף |
| 3 | המדמה | זיכרון רשמי החושים, הפרדה וצירוף של הרשמים זה לזה | הרכבת דברים שאינם קיימים במציאות, אלא בדמיון | לא מציין |
| 4 | השואף | רצונות, השתוקקויות, העדפות וסלידות- הנובעות מרגשות וממצבים נפשיים כמו כעס, אהבה, רחמים, עוז ועוד. | משיכה למשהו או דחייה ממשהו | כל איברי הגוף |
| 5 | השכלי | הכוח שבו האדם מבין, ובו מתהווה שיקול הדעת ובאמצעותו הוא רוכש את המדעים. באמצעותו הוא מבחין בין דברים רעים לטובים. דברים אלה חלקם מעשיים וחלקם עיוניים | הכרה, ידיעה, הבנה, הבחנה וניתוח שכלי | השכל |

**המבנה של החלק השכלי:**

אחדותה של הנפש האדם וריבוי פעולותיה [פסקה א]:

למרות שלנפש יש 5 כוחות / חלקים שונים, הנפש היא אחת. הרמב"ם מתנגד לעמדת הרופאים, הטוענים כי לאדם יש כמה נפשות.

לרמב"ם חשוב להדגיש שהנפש היא אחדות אחת, הקיימת מעבר לריבוי הפעולות האנושיות שיש באדם, בשל שלוש סיבות חשובות:

1. **אם אין אחדות- אין אחריות מוסרית**- אם נטען שיש כמה נפשות, הרי שאדם שביצע פשע יוכל להגיד לשופט- "זה לא אני זה הנפש החייתית שבי...". כאשר נפש האדם היא אחדות אחת, עליו לקחת אחריות על כל פעולה שלו, לא משנה מאיזה חלק בנפשו היא הגיעה.

2. האחדות מוכיחה שנפש האדם היא **"שלם הגדול מסכום חלקיו"**- לא ניתן למפות עד הסוף את כל מרכיביו של האדם, כי יש משהו שהוא מעבר לכל החלקים של הנפש- אחדות אחת בלתי ניתנת לניבוי או לצפייה. לכן לא ניתן לנבא לאיזה מסלול נלך מראש- האדם אינו צפוי- ולכן גם יש לו בחירה חופשית.

3. הרמב"ם תומך **בגישה המוניסטית** ביחס לנפש (ראו מושג- "**נפש**). לפי הגישה המוניסטית, המזוהה עם אריסטו, הנפש היא מכלול הפעולות של אדם חי (כגון אהבה וידיעה, אך גם אכילה ותנועה, והיא אינה קיימת בנפרד מהגוף). הנפש היא אחדות אחת כוללת ושלמה.

ייחוד האדם מול יתר היצורים החיים [פסקאות ג+ד]

נפש האדם אינה כנפש החיות. כאשר אומרים "נפש הסוס" ו"נפש האדם" או כאשר אומרים "הסוס אוכל" ו"האדם אוכל"- יש כאן "שם משותף"- מילה זהה המתארת את שתי הפעולות, אך המשמעות היא שונה לגמרי. (ראו מושג: "**שיתוף השם**")

כדי להדגים את הרעיון של "שיתוף שם" מביא הרמב"ם את **משל האור**:

על שלושה מקומות חשוכים מוטל אור- אלא שהאור מגיע מ-3 מקורות שונים לגמרי: מהירח, מהשמש או מפנס. כלומר, הסיבות או מקור האור – הוא שונה בתכלית ולכן המילה "אור" נאמרת בשיתוף שם בלבד.

**הנמשל:** גם לבעלי חיים וגם לבני אדם יש חושים (ראייה, שמיעה וכו'), אך המקור שמפעיל אותם הוא שונה, למרות שגם אצל בע"ח וגם אצל בני האדם נקרא לו נפש.

היחס בין החלק השכלי לשאר חלקי הנפש [פסקה יא]

הרמב"ם מסביר את היחס בין החלק השכלי לשאר חלקי הנפש באמצעות המושג האריסטוטלי "חומר וצורה" (ראו מושג- **"חומר וצורה**").

לפי אריסטו, כל דבר בעולם- חי, צומח או דומם הוא "עצם".

**צורה**- מושג מופשט, המציין את הגדרתו, מהותו וייעודו של העצם.

**חומר**- חומר הגלם, הפוטנציאל שבתוכו הצורה מתממשת.

ארבעת חלקי הנפש הם החומר והשכל הוא הצורה שלהם. מהות נפש האדם וייעודה הוא מימוש היכולת השכלית באמצעות כלל כוחות הנפש. כל זמן שהחלק השכלי בנפש אינו בא לידי ביטוי, האדם לא מממש את היותו "אדם", אלא הוא רק יצור בעל ידיים, רגליים וכו'. יש לו "חומר" של האדם, אך לא "צורה" של אדם- הצורה קיימת רק בפוטנציאל.

המימוש של הצורה (השכל) בעזרת החומר (שאר חלקי הנפש) מבטא שוב, את אחדותה של הנפש האנושית הפועלת כישות אורגנית אחת.